Гэр сийлбэр. Бүтээлч нь Д.Гэвшээхүү, огноо: 1974 он. Хэмжээ нь өндөр – 46.5, Өргөн – 49 см. Материал нь модноос бүрдэнэ.Энэхүү үзмэрийг сийлбэрч Д.Гэвшхүү 1974 онд буюу Улаанбаатар хотын 50 жилийн ойд зориулан сийлжээ. Уг гэр сийлбэр нь 5 хөлтэй, дугуй шалтай. Гэрийн хана дээврийг тойруулан түүхэн сэдэвт үйл явдлуудыг дүрсэлж, хээ угалзаар чимэглэн товойлгон сийлсэн. Гэрийн дээд хэсэгт таван хошуу сийлж, түүн дээр цац хэлбэрийн орой гаргаж өгсөн. Дээврийн хэсэгт ардын хувьсгалын түүхэн үйл хэргийг харуулсан цуврал таван зургийг сийлжээ. Таван зургийг хээ угалзаар чимэглэн, зааглаж өгсөн. Дээврийн хэсгийн эхний зурагт Улаанбаатар хотын 50 жилийн ойд гэж бичсэн. Хоёрдугаар зурагт Сүхбаатар, Ленин 2 уулзаж байгааг, дараагийн зурагт Сүхбаатарын цэргүүд хиагт хотыг чөлөөлөн, гамингуудыг хөөж байгаа талаар сийлэн үзүүлсэн. Дөрөвдүгээр зурагт Сүхбаатар болон хувьсгалын цэргүүд Нийслэл хүрээнд орж ирж байгаа дүр зургийг, сүүлийн зурагт ноёд түшмэд Сүхбаатарт мэхийн ёслож буйгаар дүрсэлжээ. Харин ханын хэсэгт Улаанбаатар хотын бүтээн байгуулалтуудыг ангилан дүрсэлж өгсөн. Ханын эхний зурган дээр Улаанбаатар хотын бүтээн байгуулалт, барилга байгууламж, үйлдвэрүүдийг дүрсэлсэн бол дараагийн зурган дээр газар тариалан, мал аж ахуйг, гурав дахь зурганд улсын дэд бүтэц, тээврийн хөгжил, сүүлийн зурагт улсын батлан хамгаалах зэвсэгт хүчний хөгжлийг дүрслэн харуулжээ. Энэхүү сийлбэрийн гол агуулга нь бидний эх орон нь бидний гэр орон юм, ардын хувьсгал нь бидний үргэлж санан хүндэлж явах ёстой оройн дээд үйл хэрэг бөгөөд бидний одоогийн тогтвортой хөгжил нь энэ үеэс эхлэлтэй гэдгийг тухайн үеийн үзэл суртлын үүднээс харуулахыг зорьжээ.